ดึงประกันขายบำนาญสมาชิก
กบข.ร่วม4บ.รับมือวัยเกษียณคิดเบี้ยพิเศษได้สิทธิลดภาษี
25 เม.ย. 2555

กบข.ร่วม4บ.รับมือวัยเกษียณคิดเบี้ยพิเศษได้สิทธิลดภาษี
กบข.จับมือบริษัทประกันชีวิตขายแบบบำนาญ วางแผนการเงินสมาชิกรับวัยเกษียณ
น.ส.โสภาวดี เลิศมนัสชัย เลขาธิการ กองทุนบำเหน็จบำนาญข้าราชการ (กบข.) เปิดเผยว่า กบข.ได้ร่วมกับ 4 บริษัทประกันชีวิต ประกอบด้วย บริษัท ไทยประกันชีวิต บริษัทเมืองไทยประกันชีวิต บริษัท อเมริกันอินเตอร์แนชชั่นแนลแอสชัวรันส์ (เอไอเอ) และบริษัท ทิพยประกันชีวิต เพื่อเปิดตัวโครงการ “ประกันชีวิตแบบบำนาญเพื่อสมาชิก กบข.” ด้วยอัตราเบี้ยประกันพิเศษให้กับสมาชิก กบข. โดยเริ่มตั้งแต่วันนี้ถึง 23 เม.ย. 2557
น.ส.โสภาวดี กล่าวว่า จากจำนวนสมาชิก กบข.ที่มีอยู่ 1.2 ล้านราย พบว่ามีสมาชิก กบข.ที่ซื้อแบบประกันชีวิตไปแล้ว 7.65 แสนกรมธรรม์และประกันวินาศภัย 1 แสนราย ซึ่งปัจจุบันอายุของประชากรมีแนวโน้มยืนยาวขึ้นเฉลี่ย 75-80 ปี ดังนั้น การเตรียมความพร้อมของเงินออมหลังเกษียณจึงเป็นสิ่งสำคัญ ประกันบำนาญถือเป็นการออมรูปแบบหนึ่งที่ได้รับความนิยมมากขึ้นในหมู่คนทำงานทั่วไป โดยบริษัทประกันจะจ่ายคืนเงินบำนาญให้แก่ผู้เอาประกันเป็นรายงวดตามสัญญาและระยะเวลาการคุ้มครอง ซึ่งการทำประกันบำนาญจะเป็นประโยชน์กับสมาชิก กบข. เพราะนอกจากจะได้รับเงินบำนาญรายเดือนจากกรมบัญชีกลางและเงินก้อนจาก กบข.แล้ว ยังจะได้เงินบำนาญจากการทำประกันและสิทธิลดหย่อนภาษีสูงสุดถึง 3 แสนบาท อีกด้วย
นายสาระ ล่ำซำ กรรมการผู้จัดการและประธานเจ้าหน้าที่บริหาร บริษัท เมืองไทยประกันชีวิต กล่าวว่า บริษัทได้เตรียมไว้ 2 แบบ คือ แบบเปี่ยมสุข เมืองไทย 8560 จี15 (บำนาญแบบลดหย่อนได้) อายุประกัน 2055 ปี ระยะเวลาการชำระเบี้ยถึงอายุ 60 ปีและแบบเปี่ยมสุข เมืองไทย 8501 ดี60 ซึ่งที่ผ่านมาบริษัทขายประกันชีวิตให้สมาชิก กบข.ได้เดือนละ 8,000 กรมธรรม์ ค่าเบี้ยเฉลี่ย 1.4 หมื่นบาทต่อกรมธรรม์ และคาดว่าแบบประกันบำนาญใหม่นี้จะทำให้ยอดขายเพิ่มขึ้นเป็นเดือนละ 1 หมื่นกรมธรรม์
นายอภินันท์ ภูวภัทรกุล รองประธานฝ่ายการตลาด และพัฒนาธุรกิจองค์กร บริษัท เอไอเอ กล่าวว่า บริษัทได้เสนอขายแบบประกัน เอ ไอ เอ บำนาญมั่นคง (บำนาญแบบลดหย่อนภาษีได้) อายุประกัน 20-55 ปี ระยะเวลาการชำระเบี้ยถึงอายุ 60 ปี แต่สามารถเลือกหยุดชำระเบี้ยได้เมื่ออายุ 54 ปี และมีระยะเวลาการคุ้มครองถึงอายุ 85 ปี โดยบริษัทจะจ่ายผลประโยชน์เงินบำนาญให้ปีละ 12% ของจำนวนเงินเอาประกัน ซึ่งสมาชิก กบข. ที่ซื้อกรมธรรม์กับทางบริษัทจะได้รับความคุ้มครองฟรีกรณีเสียชีวิตอันเนื่องจากอุบัติเหตุตามมูลค่าบำนาญตั้งต้นเป็นเวลา 2 ปี นอกจากนี้ สมาชิกที่ซื้อกรมธรรม์แบบบำนาญมั่นคงจากบริษัทระหว่างวันที่ 1 พฤษภาคม – 31 กรกฎาคม 2555 มีโอกาสลุ้นรับสร้อยคอทองคำหนัก 1 บาท ซึ่งจัดขึ้นเป็นพิเศษเฉพาะสมาชิก กบข.เท่านั้น
นางวรางค์ ไชยวรรณ รองกรรมการผู้จัดการใหญ่ บริษัท ไทยประกันชีวิต กล่าวว่า บริษัทมีความยินดีที่เข้าร่วมโครงการดังกล่าวกับ กบข. โดยบริษัทเสนอขายแบบประกันเกษมบำนาญ 2 ซึ่งจะคิดเบี้ยประกันอัตราพิเศษเฉพาะสมาชิก กบข. ซึ่งที่ผ่านมาขายประกันชีวิตให้สมาชิก กบข.ได้เดือนละ 1 หมื่นกรมธรรม์
นายศรัณย์ ลิมป์หิรัญรักษ์ กรรมการผู้จัดการ บริษัท ทิพยประกันชีวิต กล่าวว่า บริษัทเสนอขาย แบบประกันไอ-สบาย 90/55 และและอายุประกัน 30-53 ปี ระยะเวลาการชำระเบี้ยถึงอายุ 55 ปี และมีระยะเวลาการคุ้มครองถึงอายุ 90 ปี แบบประกันไอ-สบาย 90/60 โดยบริษัทจะจ่ายผลประโยชน์เงินบำนาญให้ปีละ 15%